[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 18.6.2009

KOM(2009) 276 endelig

2009/0079 (ACC)

Forslag til

RÅDETS FORORDNING

om ændring af forordning (EF) nr. 733/2008 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl

BEGRUNDELSE

Den historiske baggrund

EU’s første reaktion på ulykken i Tjernobyl var Kommissionens vedtagelse af en henstilling til medlemsstaterne om samordning af de nationale foranstaltninger vedrørende afsætning af landbrugsprodukter, der blev kontamineret som følge af radioaktivt nedfald efter ulykken[1]. Henstillingen blev fulgt op af en kommissionsbeslutning[2],hvorved visse lande blev fjernet fra listen over tredjelande, hvorfra medlemsstaterne må indføre kvæg, svin og fersk kød. Den 12. maj 1986 vedtog Rådet en forordning, hvorved importen af visse landbrugsprodukter med oprindelse i bestemte tredjelande blev suspenderet[3]. Eftersom disse bestemmelser om forbud mod import var tidsmæssigt begrænset, blev de afløst af en rådsforordning, som gav tilladelse til, at importen kunne genoptages på visse betingelser. Ved denne forordning blev der fastsat maksimumstoleranceværdier for radioaktivt cæsium i importerede produkter, og de importerende medlemsstaterne blev pålagt at føre kontrol med overholdelsen[4]. Rådet indførte med virkning fra udgangen af 1987[5] EF-traktatens artikel 133 (tidligere artikel 113) som retsgrundlag for vedtagelse af forordninger om forlængelse af kontrolordningens gyldighedsperiode, idet grundretsakten var Rådets forordning (EØF) nr. 737/90[6], der blev vedtaget i 1990. Denne forordnings gyldighedsperiode blev forlænget ved flere lejligheder, hvor der samtidig blev foretaget visse ændringer. Den seneste videreførelse af EU's ordning for kontrol med import af landbrugsprodukter som følge af ulykken i Tjernobyl blev vedtaget i marts 2000[7] og gælder for ti år. I 2008 blev Rådets forordning (EØF) nr. 737/90, som var blevet ændret flere gange, desuden kodificeret i Rådets forordning (EF) nr. 733/2008[8].

Siden 1990 har Kommissionen vedtaget flere forordninger efter udvalgsproceduren for at præcisere kontrolordningens anvendelsesområde og procedurerne for gennemførelse af Rådets forordning (EØF) nr. 737/90 og navnlig tilpasse den liste over landbrugsprodukter med oprindelse i tredjelande, som skal kontrolleres ved grænsen til Den Europæiske Union. Listen er i årenes løb blevet tilpasset og omfatter nu visse levende dyr til slagtning, kød (herunder vildt), mejeriprodukter, naturlig honning, vilde svampe og visse vilde bær[9]. Den importkontrol, som medlemsstaterne pålægges i henhold til EU-lovgivningen, skal naturligvis tage hensyn til, i hvilket omfang oprindelseslandet er kontamineret. Kommissionen besluttede i 1999 på grundlag af et kort, der viser kontamineringen med radioaktivt cæsium i Europa[10],men først og fremmest på grundlag af kontrolbesøg på stedet, at visse kategorier af produkter med oprindelse i tredjelande skulle være omfattet af strengere kontrol[11].

Formålet med forslaget

Formålet med forslaget er at videreføre i endnu en periode på ti år ordningen for kontrol med overholdelse af de maksimalt tilladte niveauer for radioaktivitet i landbrugsprodukter, der er fastsat i forordning (EF) nr. 733/2008 (kodificeret udgave af Rådets forordning (EØF) nr. 737/90, hvis gyldighedsperiode blev forlænget først indtil den 31. marts 2000 ved Rådets forordning (EF) nr. 686/95 og derpå indtil den 31. marts 2010 ved Rådets forordning (EF) nr. 616/2000).

Det er berettiget at videreføre ordningen, fordi de forhold, der lå til grund for vedtagelsen af Rådets forordning (EØF) nr. 737/90 og de hidtidige videreførelser, stadig gælder. Indholdet af radioaktivt cæsium i visse landbrugsprodukter med oprindelse i de tredjelande, der blev hårdest ramt af ulykken, overstiger stadig de maksimale værdier, der er fastsat i forordningen fra 1990. En række produkter, der stammer fra arter, der lever henholdsvis vokser i naturlige og delvis naturlige områder, kan indeholde store koncentrationer af cæsium-137, og disse niveauers reduktionstid er i alt væsentlig afhængig af den pågældende radionukleids fysiske halveringstid, som er på 30 år.

Dette blev bekræftet i forbindelse med en undersøgelse, som Kommissionen iværksatte om medlemsstaternes potentielle import af landbrugsprodukter, der indeholder koncentrationer af cæsiumradionukleider, der overskrider EU’s maksimalt tilladte værdier. Kontrahenten forelagde resultaterne af undersøgelsen og en række anbefalinger på mødet i december 2007 i det ad hoc-udvalg, der er nedsat i henhold til artikel 5 i Rådets forordning (EF) nr. 733/2008 (tidligere artikel 7 i forordning (EØF) nr. 737/90). På basis af undersøgelsens resultater anbefalede udvalget, at alle de produkter, der optræder på listen i dag, bør forblive på listen og kontrolleres ved EU's grænser. Desuden konkluderede udvalget i overensstemmelse med undersøgelsen, at det ville være hensigtsmæssigt at forlænge gyldighedsperioden for Rådets forordning (EF) nr. 733/2008 i mindst ti år. Den ekspertgruppe, der er omhandlet i Euratomtraktatens artikel 31, blev på gruppens møde den 26. november 2008 også konsulteret om det tilrådelige i at forlænge gyldighedsperioden for bestemmelserne i Rådets forordning (EF) nr. 733/2008. Det afgav en positiv udtalelse om Kommissionens forslag og fastslog, at en sådan forlængelse ville være hensigtsmæssig.

Endelig erindres der om, at i henhold til Rådets forordning (Euratom) nr. 3954/87[12] kan der ved en kommissionsforordning indføres andre og mere generelle begrænsninger i tilfælde af en nuklear ulykke eller andre tilfælde af strålingsfare, og hvis der indføres sådanne begrænsninger, vil der være uoverensstemmelser mellem disse og begrænsningerne i henhold til forordning (EF) nr. 733/2008. Det er derfor nødvendigt at bekræfte, at sidstnævnte automatisk ophæves, hvis der vedtages en ny forordning.

2009/0079 (ACC)

Forslag til

RÅDETS FORORDNING

om ændring af forordning (EF) nr. 733/2008 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

1. Ved forordning (EF) nr. 733/2008[13], der er den kodificerede udgave af den ophævede forordning (EØF) nr. 737/90 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl[14], blev der fastsat maksimumsgrænser for radioaktiviteten i landbrugsprodukter med oprindelse i tredjelande og bestemt til menneskeføde, som importerede produkter skal overholde, og hvis overholdelse skal sikres ved hjælp af kontrolforanstaltninger i medlemsstaterne. Forordning (EF) nr. 733/2008 udløber imidlertid den 31. marts 2010.

2. Indholdet af radioaktivt cæsium i visse produkter med oprindelse i de tredjelande, der blev hårdest ramt af Tjernobyl-ulykken, overstiger stadig de maksimalt tilladte niveauer, der er fastsat i forordning (EF) nr. 733/2008.

3. Der findes videnskabelige beviser for, at for en række produkter, der stammer fra arter, der lever eller vokser i skove og skovklædte områder, er indholdet af cæsium-137 som følge af Tjernobyl-ulykken i alt væsentligt afhængigt af den pågældende radionukleids fysiske halveringstid, som er på 30 år.

4. Forordning (EF) nr. 733/2008 bør derfor ændres i overensstemmelse hermed —

UDSTEDT FØLGENDE FORORDNING:

Artikel 1

Artikel 7, stk. 2, i forordning (EF) nr. 733/2008 affattes således:

"Den udløber:

5. den 31. marts 2020, medmindre Rådet inden da træffer anden afgørelse, især i tilfælde af at den i artikel 4 nævnte fortegnelse over undtagne produkter kommer til at omfatte alle produkter, der er egnede til menneskeføde, som denne forordning gælder for

6. når Kommissionens forordning, der er omhandlet i artikel 2, stk. 1, i forordning (Euratom) nr. 3954/87, træder i kraft, hvis dette sker inden den 31. marts 2020."

Artikel 2

Denne forordning træder i kraft på dagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand [pic][pic][pic][pic][pic][pic]

[1] Kommissionens henstilling af 6. maj 1986, EFT L 118 af 7.5.1986, s. 28.

[2] Kommissionens beslutning af 7. maj 1986, EFT L 120 af 8.5.1986, s. 66.

[3] Rådets forordning (EØF) nr. 1388/86 af 12. maj 1986, EFT L 127 af 13.5.1986, s. 1.

[4] Rådets forordning (EØF) nr. 1707/86 af 30. maj 1986, EFT L 146 af 31.5.1986, s. 88.

[5] Rådets forordning (EØF) nr. 3955/87 af 22. december 1987, EFT L 371 af 30.12.1987, s. 14.

[6] Rådets forordning (EØF) nr. 737/90 af 22. marts 1990, EFT L 82 af 29.3.1990, s. 1.

[7] Rådets forordning (EF) nr. 616/2000 af 20. marts 2000, EFT L 75 af 24.3.2000, s. 1.

[8] EUT L 201 af 30.7.2008, s. 1.

[9] Kommissionens forordning (EF) nr. 1609/2000 (EFT L 185 af 25.7.2000, s. 27).

[10] Atlas of caesium deposition on Europe after the Chernobyl Accident, Kontoret for De Europæiske Fællesskabers Officielle Publikationer, Luxembourg 1998, katalognummer CG-NA-16-733-29-C, ISBN 92-828-3140-X.

[11] Kommissionen vedtog i 1999 en forordning om indførelse af strengere kontrol af vilde svampe med oprindelse i 23 lande (forordning (EF) nr. 1635/2006 (EUT L 306, 7.11.2006, s. 3), omarbejdet udgave af Kommissionens forordning (EF) nr. 1661/1999 (EFT L 197 af 29.7.1999, s. 17), som ændret ved Kommissionens forordning (EF) nr. 1627/2000 af 24. juli 2000 (EFT L 187 af 26.7.2000, s. 7), Kommissionens forordning (EF) nr. 1621/2001 af 8. august 2001 (EFT L 215 af 9.8.2001, s. 18) og Kommissionens forordning (EF) nr. 1608/2002 af 10. september 2002 (EFT L 243 af 11.9.2002, s. 7).

[12] EFT L 371 af 30.12.1987, s. 11. Senest ændret ved forordning (Euratom) nr. 2218/89 (EFT L 211 af 22.7.1989, s. 1).

[13] EUT L 201 af 30.7.2008, s. 1.

[14] EFT L 82 af 29.3.1990, s. 1.